               EURÓPSKA KOMISIA
            V Bruseli6. 3. 2019
            COM(2019) 97 final
            2019/0053(NLE)
            Návrh
            ROZHODNUTIE RADY
            o pozícii, ktorá sa má zaujať v mene Európskej únie v Regionálnej organizácii pre riadenie rybárstva v južnom Tichom oceáne, a o zrušení rozhodnutia 9784/17

               DÔVODOVÁ SPRÁVA

               1.Predmet návrhu

               Tento návrh sa týka rozhodnutia o stanovení pozície, ktorá sa má zaujať v mene Únie na zasadnutiach Regionálnej organizácie pre riadenie rybárstva v južnom Tichom oceáne (SPRFMO) na roky 2019 až 2023 v súvislosti s plánovaným prijatím ochranných a riadiacich opatrení.

               2.Kontext návrhu

               2.1.Dohovor o ochrane a riadení rybolovných zdrojov na otvorenom mori v južnom Tichom oceáne

               Dohovorom o ochrane a riadení rybolovných zdrojov na otvorenom mori v južnom Tichom oceáne (dohovor SPRFMO) bola na účely zabezpečenia dlhodobej ochrany a udržateľného využívania rybolovných zdrojov v oblasti dohovoru zriadená organizácia SPRFMO. Dohovor nadobudol platnosť 24. augusta 2012.

               Únia schválila dohovor SPRFMO rozhodnutím Rady 2012/130/EÚ
                  1
               , čím sa stala jeho zmluvnou stranou.

               2.2.Komisia SPRFMO

               Komisia SPRFMO je orgán zriadený dohovorom SPRFMO, ktorý je zodpovedný za riadenie a ochranu rybolovných zdrojov v oblasti dohovoru. Prijíma ochranné a riadiace opatrenia, ktorými sa má zabezpečiť dlhodobá ochrana a udržateľné využívanie rybolovných zdrojov vo vodách patriacich do jej kompetencie.

               Únia sa ako člen komisie SPRFMO môže podieľať na jej práci a má aj hlasovacie práva. Komisia SPRFMO obvykle prijíma svoje rozhodnutia konsenzom. Svoje rozhodnutia však môže prijímať aj trojštvrtinovou väčšinou svojich členov; výnimku predstavuje prípad, keď sa v dohovore SPRFMO výslovne stanovuje, že sa má hlasovať konsenzom.

               2.3.Rozhodnutia komisie SPRFMO

               Komisia SPRFMO má právomoc prijímať ochranné opatrenia a opatrenia na ich presadzovanie v prípade rybolovných oblastí patriacich do jej kompetencie, ktoré sú pre zmluvné strany záväzné.

               V súlade s článkom 17 ods. 1 dohovoru SPRFMO nadobúdajú opatrenia platnosť 90 dní odo dňa, keď ich SPRFMO oznámi zmluvným stranám. Ak ktorýkoľvek člen komisie SPRFMO predloží námietku proti rozhodnutiu do 60 dní odo dňa jeho oznámenia, rozhodnutie sa pre tohto člena nestáva záväzným v rozsahu námietky. V prípade predloženia námietky sa do 30 dní od skončenia lehoty na vznesenie námietok zriadi revízny výbor, ktorý rozhodne vo veci predmetnej námietky.

               3.Pozícia, ktorá sa má zaujať v mene Únie

               Pozície, ktoré sa majú zaujať v mene Únie na výročných zasadnutiach regionálnych organizácií pre riadenie rybárstva (RFMO), sa v súčasnosti stanovujú na základe dvojstupňového prístupu. Základné zásady a smerovanie úsilia uvedené v pozícii Únie sa stanovujú rozhodnutím Rady na obdobie niekoľkých rokov a pozícia sa následne na účely každého výročného zasadnutia upraví neoficiálnymi dokumentmi Komisie, ktoré sa prerokúvajú v rámci pracovnej skupiny Rady.

               V prípade SPRFMO je tento postup transponovaný rozhodnutím Rady 9784/17 z 30. mája 2017, ktorým sa stanovuje pozícia Únie v rámci SPRFMO na roky 2017 až 2021. Rozhodnutie obsahuje všeobecné zásady a smerovanie úsilia, no podľa možnosti sa v ňom čo najviac prihliada aj na špecifiká SPRFMO. Okrem toho sa ním stanovuje štandardný postup pri každoročnom stanovovaní pozície Únie v zmysle požiadaviek členských štátov.

               V rozhodnutí 9784/17 sa nepočíta s revíziou pozície Únie v rámci SPRFMO pred výročným zasadnutím v roku 2022. Veľká väčšina rozhodnutí Rady, ktorými sa stanovuje pozícia Únie v rámci rôznych RFMO, ktorých je zmluvnou stranou, sa má zrevidovať pred výročnými zasadnutiami daných organizácií v roku 2019. Z tohto dôvodu je v záujme jednotnosti pozícií Únie v rámci všetkých RFMO a časového zosúladenia revízneho procesu vhodné navrhnúť revíziu pozície Únie v SPRFMO na roky 2019 až 2023 a nahradiť rozhodnutie 9784/17.

               Rozhodnutie 9784/17 vychádzalo zo zásad a smerovania úsilia novej spoločnej rybárskej politiky (SRP) v zmysle nariadenia Európskeho parlamentu a Rady (EÚ) č. 1380/2013
                  2
                a prihliadalo sa v ňom aj na ciele stanovené v oznámení Komisie o vonkajšom rozmere SRP
                  3
               . Okrem toho sa ním pozícia Únie zosúladila s Lisabonskou dohodou.

               Pri súčasnej revízii sa v súvislosti s vplyvom rybolovných činností zohľadňuje oznámenie Komisie Európskemu parlamentu, Rade, Európskemu hospodárskemu a sociálnemu Výboru a Výboru regiónov s názvom Európska stratégia pre plasty v obehovom hospodárstve
                  4
               , spoločné oznámenie vysokej predstaviteľky Únie pre zahraničné veci a bezpečnostnú politiku a Komisie s názvom Medzinárodná správa oceánov: program pre budúcnosť našich oceánov
                  5
                a závery Rady k uvedenému spoločnému oznámeniu
                  6
               .

               4.Právny základ

               4.1.Procesnoprávny základ

               4.1.1.Zásady

               V článku 218 ods. 9 Zmluvy o fungovaní Európskej únie (ZFEÚ) sa stanovujú rozhodnutia, ktorými sa určujú „pozície, ktoré sa majú prijať v mene Únie v rámci orgánu zriadeného dohodou, keď je tento orgán vyzvaný prijať akty s právnymi účinkami s výnimkou aktov dopĺňajúcich alebo meniacich inštitucionálny rámec danej dohody.“

               Medzi „akty s právnymi účinkami“ patria akty, ktoré sú právne účinné podľa pravidiel medzinárodného práva, ktorými sa riadi predmetný orgán, ako aj nástroje, ktoré síce nie sú podľa medzinárodného práva záväzné, ale „môžu rozhodujúcim spôsobom ovplyvniť obsah právnej úpravy prijatej normotvorcom Únie“
                  7
               .

               4.1.2.Uplatnenie na tento prípad

               Komisia SPRFMO je orgán zriadený dohodou, konkrétne dohovorom SPRFMO.

               Akt, ktorý má komisia SPRFMO prijať, predstavuje akt s právnymi účinkami. Pripravované akty budú podľa medzinárodného práva záväzné v súlade s článkom 17 dohovoru SPRFMO a môžu rozhodujúcim spôsobom ovplyvniť obsah právnej úpravy EÚ, konkrétne:

               ·nariadenie Rady (ES) č. 1005/2008, ktorým sa ustanovuje systém Spoločenstva na zabraňovanie nezákonnému, nenahlásenému a neregulovanému (NNN) rybolovu, na odrádzanie od neho a jeho odstránenie
                  8
               ,

               ·nariadenie Rady (ES) č. 1224/2009, ktorým sa zriaďuje systém kontroly Spoločenstva na zabezpečenie dodržiavania pravidiel spoločnej politiky v oblasti rybného hospodárstva
                  9
                a

               ·nariadenie Európskeho parlamentu a Rady (EÚ) 2017/2403 z 12. decembra 2017 o udržateľnom riadení vonkajších rybárskych flotíl
                  10
               .

               Pripravovanými aktmi sa nedopĺňa ani nemení inštitucionálny rámec dohovoru SPRFMO.

               Procesnoprávnym základom navrhovaného rozhodnutia je preto článok 218 ods. 9 ZFEÚ.

               4.2.Hmotnoprávny základ

               4.2.1.Zásady

               Hmotnoprávny základ rozhodnutia podľa článku 218 ods. 9 ZFEÚ závisí predovšetkým od cieľa a obsahu pripravovaného aktu, v súvislosti s ktorým sa zaujíma pozícia v mene Únie. Ak pripravovaný akt sleduje dva ciele alebo obsahuje dve zložky a ak jeden z týchto cieľov alebo jednu z týchto zložiek možno určiť ako hlavnú, zatiaľ čo druhý cieľ alebo druhá zložka je len vedľajšia, rozhodnutie podľa článku 218 ods. 9 ZFEÚ musí byť založené na jedinom hmotnoprávnom základe, a to na tom, ktorý si vyžaduje hlavný alebo prevažujúci cieľ alebo zložka.

               4.2.2.Uplatnenie na tento prípad

               Hlavný cieľ a obsah pripravovaného aktu sa týkajú rybolovu. Právnym základom na stanovenie zásad, ktoré sa majú zohľadniť v tejto pozícii, je nariadenie (EÚ) č. 1380/2013.

               Hmotnoprávnym základom navrhovaného rozhodnutia je preto článok 43 ods. 2 ZFEÚ. Týmto rozhodnutím sa má nahradiť rozhodnutie 9784/17.

               4.3.Záver

               Právnym základom navrhovaného rozhodnutia by mal byť článok 43 ods. 2 ZFEÚ v spojení s článkom 218 ods. 9 ZFEÚ.

               2019/0053 (NLE)

               Návrh

               ROZHODNUTIE RADY

               o pozícii, ktorá sa má zaujať v mene Európskej únie v Regionálnej organizácii pre riadenie rybárstva v južnom Tichom oceáne, a o zrušení rozhodnutia 9784/17

               RADA EURÓPSKEJ ÚNIE,

               so zreteľom na Zmluvu o fungovaní Európskej únie, a najmä na jej článok 43 ods. 2 v spojení s článkom 218 ods. 9,

               so zreteľom na návrh Európskej komisie,

               keďže:

               (1)Rozhodnutím Rady 2012/130/EÚ z 3. októbra 2011
                  11
                Únia uzavrela Dohovor o ochrane a riadení rybolovných zdrojov na otvorenom mori v južnom Tichom oceáne (dohovor SPRMO), ktorým bola zriadená komisia SPRFMO.

               (2)Komisia SPRFMO je zodpovedná za prijímanie ochranných a riadiacich opatrení, ktorými sa majú dosiahnuť ciele dohovoru SPRFMO. Takéto opatrenia sa môžu stať pre Úniu záväznými.

               (3)V nariadení Európskeho parlamentu a Rady (EÚ) č. 1380/2013
                  12
                sa stanovuje, že Únia zabezpečuje, aby boli rybolovné a akvakultúrne činnosti dlhodobo environmentálne udržateľné a riadili sa spôsobom, ktorý je v súlade s cieľmi, ktorými je dosiahnuť hospodársky a sociálny prínos a prínos v oblasti zamestnanosti, a prispieť k dostupnosti dodávok potravín. V uvedenom nariadení sa takisto stanovuje, že Únia má pri riadení rybárstva uplatňovať prístup predbežnej opatrnosti a snažiť sa zabezpečiť, aby sa pri využívaní živých morských biologických zdrojov obnovovali a udržiavali populácie druhov lovených nad úrovňami, pri ktorých možno dosiahnuť maximálny udržateľný výnos. Ďalej sa v ňom stanovuje, že Únia má prijímať riadiace a ochranné opatrenia na základe najlepších dostupných vedeckých odporúčaní, podporovať prehlbovanie vedeckých poznatkov a odporúčaní, postupne eliminovať odhadzovanie úlovkov a presadzovať rybolovné metódy, ktoré prispievajú k selektívnejšiemu rybolovu, zabraňovaniu nechceným úlovkom a maximálnemu možnému zníženiu ich množstva, ako aj rybolovu s malým vplyvom na morské ekosystémy a rybolovné zdroje. Okrem toho sa v nariadení (EÚ) č. 1380/2013 špecificky uvádza, že dané ciele a zásady má Únia uplatňovať v rámci vonkajších vzťahov v oblasti rybárstva.

               (4)Ako sa uvádza v spoločnom oznámení vysokej predstaviteľky Únie pre zahraničné veci a bezpečnostnú politiku a Európskej komisie s názvom Medzinárodná správa oceánov: program pre budúcnosť našich oceánov
                  13
                a v záveroch Rady k uvedenému spoločnému oznámeniu
                  14
               , podstatou činnosti Únie v týchto fórach je presadzovanie opatrení na podporu a zefektívnenie činnosti regionálnych organizácií pre riadenie rybárstva (RFMO) a v prípade potreby zlepšenie ich správy.

               (5)V oznámení Komisie Európskemu parlamentu, Rade, Európskemu hospodárskemu a sociálnemu výboru a Výboru regiónov s názvom Európska stratégia pre plasty v obehovom hospodárstve
                  15
                sa uvádzajú špecifické opatrenia na zníženie množstva plastov v mori a znečisťovania mora, ako aj množstva strateného alebo opusteného rybárskeho výstroja na mori.

               (6)Je vhodné stanoviť pozíciu, ktorá sa má na roky 2019 až 2023 zaujať v mene Únie na zasadnutiach komisie SPRFMO, pretože ochranné opatrenia SPRFMO a opatrenia na ich presadzovanie sa stanú pre Úniu záväznými a môžu rozhodujúcim spôsobom ovplyvniť obsah právnych predpisov Únie, konkrétne nariadenia Rady (ES) č. 1005/2008
                  16
               , nariadenia Rady (ES) č. 1224/2009
                  17
                a nariadenia Európskeho parlamentu a Rady (EÚ) 2017/2403
                  18
               .

               (7)V rozhodnutí 9784/17 sa nepočíta s revíziou pozície Únie pred výročným zasadnutím v roku 2022. Prevažná väčšina rozhodnutí Rady o stanovení pozície Únie v rámci rôznych RFMO, ktorých je zmluvnou stranou, sa však má zrevidovať pred výročným zasadnutím týchto organizácií v roku 2019. Z tohto dôvodu je v záujme zlepšenia jednotnosti pozície Únie v rámci všetkých RFMO a zefektívnenia revízneho procesu vhodné navrhnúť revíziu rozhodnutia Rady 9784/17
                  19
               , zrušiť ho a nahradiť ho novým rozhodnutím na roky 2019 až 2023.

               (8)Vzhľadom na to, že rybolovné zdroje v oblasti dohovoru SPRFMO majú premenlivý charakter, a je teda potrebné, aby pozícia Únie zodpovedala aktuálnemu vývoju vrátane nových vedeckých a iných relevantných informácií predložených pred zasadnutiami komisie SPRFMO alebo počas nich, mali by sa v súlade so zásadou lojálnej spolupráce medzi inštitúciami Únie zakotvenou v článku 13 ods. 2 Zmluvy o Európskej únii (ZEÚ) stanoviť postupy na každoročnú špecifikáciu pozície Únie na roky 2019 až 2023,

               PRIJALA TOTO ROZHODNUTIE:

               Článok 1

               Pozícia, ktorá sa má zaujať v mene Únie na zasadnutiach Regionálnej organizácie pre riadenie rybárstva v južnom Tichom oceáne (SPRFMO), je stanovená v prílohe I.

               Článok 2

               Pozícia, ktorú má zaujať Únia na zasadnutiach komisie SPRFMO, sa každoročne špecifikuje v súlade s prílohou II.

               Článok 3

               Rada na návrh Komisie posúdi a podľa potreby zreviduje pozíciu Únie stanovenú v prílohe I, a to najneskôr do konania výročného zasadnutia komisie SPRFMO v roku 2024.

               Článok 4

               Rozhodnutie 9784/17 z 30. mája 2017 sa zrušuje.

               Článok 5

               Toto rozhodnutie je určené Komisii.

               V Bruseli

                     Za Radu

                     predseda

                     (1)

                        Rozhodnutie Rady 2012/130/EÚ z 3. októbra 2011 o schválení Dohovoru o ochrane a riadení rybolovných zdrojov na otvorenom mori v južnom Tichom oceáne v mene Európskej únie (Ú. v. EÚ L 67, 6.3.2012, s. 1).

                     (2)

                        Nariadenie Európskeho parlamentu a Rady (EÚ) č. 1380/2013 o spoločnej rybárskej politike, ktorým sa menia nariadenia Rady (ES) č. 1954/2003 a (ES) č. 1224/2009 a zrušujú nariadenia Rady (ES) č. 2371/2002 a (ES) č. 639/2004 a rozhodnutie Rady 2004/585/ES (Ú. v. EÚ L 354, 28.12.2013, s. 22).

                     (3)

                        KOM(2011) 424, 13.7.2011.

                     (4)

                        COM(2018) 28 final, 16.1.2018.

                     (5)

                        JOIN(2016) 49 final, 10.11.2016.

                     (6)

                        7348/1/17 REV 1, 24.3.2017.

                     (7)

                        Rozsudok Súdneho dvora zo 7. októbra 2014, Nemecko/Rada, vec C-399/12, ECLI:EU:C:2014:2258, body 61 až 64.

                     (8)

                        Ú. v. EÚ L 286, 29.10.2008, s. 1.

                     (9)

                        Ú. v. EÚ L 343, 22.12.2009, s. 1.

                     (10)

                        Ú. v. EÚ L 347, 28.12.2017, s. 81.

                     (11)

                        Rozhodnutie Rady 2012/130/EÚ z 3. októbra 2011 o schválení Dohovoru o ochrane a riadení rybolovných zdrojov na otvorenom mori v južnom Tichom oceáne v mene Európskej únie (Ú. v. EÚ L 67, 6.3.2012, s. 1).

                     (12)

                        Nariadenie Európskeho parlamentu a Rady (EÚ) č. 1380/2013 z 11. decembra 2013 o spoločnej rybárskej politike, ktorým sa menia nariadenia Rady (ES) č. 1954/2003 a (ES) č. 1224/2009 a zrušujú nariadenia Rady (ES) č. 2371/2002 a (ES) č. 639/2004 a rozhodnutie Rady 2004/585/ES (Ú. v. EÚ L 354, 28.12.2013, s. 22).

                     (13)

                        JOIN(2016) 49 final z 10.11.2016.

                     (14)

                        7348/1/17 REV 1 z 24.3.2017.

                     (15)

                        COM(2018) 28 final, 16.1.2018.

                     (16)

                        Nariadenie Rady (ES) č. 1005/2008, ktorým sa ustanovuje systém Spoločenstva na zabraňovanie nezákonnému, nenahlásenému a neregulovanému rybolovu, na odrádzanie od neho a jeho odstránenie, ktorým sa menia a dopĺňajú nariadenia (EHS) č. 2847/93, (ES) č. 1936/2001 a (ES) č. 601/2004 a ktorým sa zrušujú nariadenia (ES) č. 1093/94 a (ES) č. 1447/1999 (Ú. v. EÚ L 286, 29.10.2008, s. 1).

                     (17)

                        Nariadenie Rady (ES) č. 1224/2009 z 20. novembra 2009, ktorým sa zriaďuje systém kontroly Únie na zabezpečenie dodržiavania pravidiel spoločnej politiky v oblasti rybného hospodárstva a ktorým sa menia a dopĺňajú nariadenia (ES) č. 847/96, (ES) č. 2371/2002, (ES) č. 811/2004, (ES) č. 768/2005, (ES) č. 2115/2005, (ES) č. 2166/2005, (ES) č. 388/2006, (ES) č. 509/2007, (ES) č. 676/2007, (ES) č. 1098/2007, (ES) č. 1300/2008, (ES) č. 1342/2008 a ktorým sa zrušujú nariadenia (EHS) č. 2847/93, (ES) č. 1627/94 a (ES) č. 1966/2006 (Ú. v. EÚ L 343, 22.12.2009, s. 1).

                     (18)

                        Nariadenie Európskeho parlamentu a Rady (EÚ) 2017/2403 z 12. decembra 2017 o udržateľnom riadení vonkajších rybárskych flotíl, ktorým sa zrušuje nariadenie Rady (ES) č. 1006/2008 (Ú. v. EÚ L 347, 28.12.2017, s. 81).

                     (19)

                        Rozhodnutie Rady z 30. mája 2017, ktorým sa stanovuje pozícia, ktorá sa má v mene Európskej únie zaujať v rámci Regionálnej organizácie pre riadenie rybárstva v južnom Tichom oceáne (SPRFMO), a ktorým sa zrušuje rozhodnutie Rady z 25. októbra 2012 o stanovení pozície, ktorú má Únia zaujať v rámci Regionálnej organizácie na riadenie rybného hospodárstva v južnom Tichom oceáne.

    ---documentbreak---

               EURÓPSKA KOMISIA
            V Bruseli6. 3. 2019
            COM(2019) 97 final
            PRÍLOHY
            k
            návrhu rozhodnutia Rady
            o pozícii, ktorá sa má zaujať v mene Európskej únie v Regionálnej organizácii pre riadenie rybárstva v južnom Tichom oceáne, a o zrušení rozhodnutia 9784/17

               PRÍLOHA I

               Pozícia, ktorá sa má zaujať v mene Únie v Regionálnej organizácii pre riadenie rybárstva v južnom Tichom oceáne (SPRFMO)

               1.ZÁSADY

               V rámci SPRFMO Únia:

               a) koná v súlade s cieľmi a zásadami, ktoré sleduje v rámci spoločnej rybárskej politiky (SRP), najmä prostredníctvom prístupu predbežnej opatrnosti a v súlade s cieľmi súvisiacimi s dosiahnutím maximálneho udržateľného výnosu podľa článku 2 ods. 2 nariadenia (EÚ) č. 1380/2013, aby tak podporila vykonávanie ekosystémového prístupu k riadeniu rybárstva a v maximálnej možnej miere zamedzila nechceným úlovkom a znížila ich počet, postupne eliminovala odhadzovanie úlovkov a minimalizovala vplyv rybárskych činností na morské ekosystémy a ich biotopy, a zároveň zabezpečila prostredníctvom podpory rentabilného a konkurencieschopného sektora rybárstva Únie primeranú životnú úroveň osobám závislým od rybárskych činností a zohľadnila záujmy spotrebiteľov;

               b) vyvíja snahu o primerané zapojenie zainteresovaných strán do fázy prípravy opatrení SPRFMO a zabezpečuje, aby opatrenia prijaté v rámci SPRFMO boli v súlade s cieľmi dohovoru SPRFMO;

               c) zabezpečuje, aby opatrenia prijaté v rámci SPRFMO boli v súlade s medzinárodným právom, a najmä s ustanoveniami Dohovoru OSN o morskom práve (1982), Dohody OSN o ochrane a využívaní transzonálnych populácií rýb a populácií rýb migrujúcich na veľké vzdialenosti (1995), Dohody o podporovaní dodržiavania medzinárodných ochranných a riadiacich opatrení rybárskymi plavidlami na šírom mori (1993), ako aj Dohody Organizácie OSN pre výživu a poľnohospodárstvo o opatreniach prístavných štátov (2009);

               d) podporuje pozície, ktoré zodpovedajú najlepšej praxi regionálnych organizácií pre riadenie rybárstva (RFMO) v rovnakej oblasti;

               e) vyvíja úsilie o dosiahnutie synergie s politikou, ktorú sama presadzuje v rámci bilaterálnych vzťahov s tretími krajinami v oblasti rybárstva, a zabezpečuje súdržnosť s ostatnými svojimi politikami, najmä v oblasti vonkajších vzťahov, zamestnanosti, životného prostredia, obchodu, rozvoja a výskumu a inovácie;

               f)zabezpečuje dodržiavanie medzinárodných záväzkov Únie;

               g) koná v súlade so závermi Rady z 19. marca 2012 k oznámeniu Komisie o vonkajšom rozmere spoločnej rybárskej politiky
                  1
               ;

               h) vyvíja úsilie o vytvorenie rovnakých podmienok pre flotilu Únie v rámci oblasti dohovoru SPRFMO, ktoré vychádzajú z rovnakých zásad a noriem, aké platia podľa práva Únie, a podporuje jednotné vykonávanie uvedených zásad a noriem;

               i) koná v súlade so spoločným oznámením vysokej predstaviteľky Únie pre zahraničné veci a bezpečnostnú politiku a Európskej komisie s názvom Medzinárodná správa oceánov: program pre budúcnosť našich oceánov
                  2
               , ako aj závermi Rady k uvedenému spoločnému oznámeniu
                  3
               , propaguje opatrenia na podporu a zvýšenie účinnosti opatrení SPRFMO a v relevantných prípadoch zlepšuje jej správu a výsledky (najmä pokiaľ ide o vedu, dodržiavanie pravidiel, transparentnosť a rozhodovací proces), čo má prispieť ku všetkým aspektom udržateľného využívania oceánov;

               j) podporuje koordináciu medzi RFMO a regionálnymi morskými dohovormi a v relevantných prípadoch aj spoluprácu s medzinárodnými organizáciami v rámci ich mandátu;

               k)podporuje mechanizmy spolupráce medzi RFMO, ktoré nie sú zamerané na tuniaky, podobné mechanizmom, ako je tzv. kóbsky proces v prípade RFMO zameraných na tuniaky.

               2.SMEROVANIE ÚSILIA

               Únia vyvíja v relevantných prípadoch úsilie o podporu SPRFMO pri prijímaní týchto opatrení:

               a) opatrenia na ochranu a riadenie rybolovných zdrojov v oblasti dohovoru, ktoré vychádzajú z najlepších dostupných vedeckých odporúčaní, vrátane celkového povoleného výlovu (TAC) a kvót alebo regulácie úsilia pre živé morské biologické zdroje v kompetencii SPRFMO, ktorými sa najneskôr do roku 2020 postupne a progresívne dosiahne výlov na úrovni maximálneho udržateľného výnosu. Tieto ochranné a riadiace opatrenia zahŕňajú v prípade potreby špecifické opatrenia zamerané na nadmerne lovené populácie, aby sa dosiahla rovnováha medzi rybolovným úsilím a dostupnými rybolovnými možnosťami;

               b) opatrenia na zabraňovanie nezákonným, nenahláseným a neregulovaným (NNN) rybolovným činnostiam, na odrádzanie od nich a ich odstránenie v oblasti dohovoru vrátane zaraďovania príslušných plavidiel do zoznamu plavidiel vykonávajúcich NNN rybolov;

               c) opatrenia na monitorovanie, kontrolu a dohľad v oblasti dohovoru s cieľom zabezpečiť účinnú kontrolu a súlad s opatreniami prijatými v rámci SPRFMO;

               d) opatrenia, ktorých cieľom je minimalizovať negatívny vplyv rybolovných činností na morskú biodiverzitu a morské ekosystémy a ich biotopy, vrátane opatrení na zníženie znečisťovania mora a prevenciu odhadzovania plastov do mora a zníženie vplyvu plastov v mori na morskú biodiverzitu a ekosystémy, opatrenia na ochranu citlivých morských ekosystémov v oblasti dohovoru SPRFMO v súlade s dohovorom SPRFMO a Medzinárodnými usmerneniami FAO na riadenie hlbokomorského rybolovu na šírom mori a opatrenia na prevenciu a maximálne možné zníženie nechcených úlovkov vrátane obzvlášť zraniteľných morských druhov a na postupnú elimináciu odhadzovania úlovkov;

               e)opatrenia na zníženie vplyvu opusteného, strateného alebo inak vyradeného rybárskeho výstroja (ALDFG) v oceáne a uľahčenie vyhľadávania a výlovu takéhoto výstroja;

               f) opatrenia, ktoré sú zamerané na zákaz rybolovu zacieleného výlučne na získavanie žraločích plutiev a ktoré požadujú, aby boli všetky žraloky vylodené so všetkými plutvami neoddelenými od tela;

               h)v náležitých prípadoch a v miere, ktorú umožňujú relevantné ustanovujúce dokumenty, odporúčania na podporu vykonávania Dohovoru Medzinárodnej organizácie práce o práci v odvetví rybolovu (ILO);

               i)v náležitých prípadoch spoločný postup s ostatnými RFMO, a to najmä s tými RFMO, ktoré sa podieľajú na riadení rybolovu v rovnakom regióne;

               j) ďalšie technické opatrenia na základe odporúčaní orgánov a pracovných skupín SPRFMO.

               PRÍLOHA II

               Každoročná špecifikácia pozície Únie, ktorá sa má zaujať

               na zasadnutiach Regionálnej organizácie pre riadenie rybárstva v južnom Tichom oceáne

               Pred každým zasadnutím komisie SPRFMO sa v prípade, že tento orgán je vyzvaný prijať rozhodnutia s právnymi účinkami pre Úniu, podniknú kroky potrebné na to, aby sa v pozícii, ktorá sa má vyjadriť v mene Únie, zohľadnili najnovšie vedecké a iné relevantné informácie predložené Komisii v súlade so zásadami a smerovaním úsilia stanovenými v prílohe I.

               Na tento účel a na základe daných informácií Komisia predloží Rade alebo jej prípravným orgánom na diskusiu a schválenie konkrétnych aspektov navrhovanej špecifikácie pozície Únie písomný dokument, v ktorom uvedie informácie o navrhovanej špecifikácii pozície Únie, a to v dostatočnom predstihu pred každým zasadnutím komisie SPRFMO.

               Ak v priebehu zasadnutia komisie SPRFMO, a to ani priamo na mieste, nemožno dosiahnuť dohodu o tom, aby sa v pozícii Únie zohľadnili nové prvky, záležitosť sa postúpi Rade alebo jej prípravným orgánom.

                     (1)

                        7087/12 REV 1 ADD 1 COR 1.

                     (2)

                        JOIN(2016) 49 final z 10.11.2016.

                     (3)

                        7348/1/17 REV 1 z 24.3.2017.


               EURÓPSKA KOMISIA
            V Bruseli3. 6. 2019
            COM(2019) 262 final
            2019/0129(NLE)
            Návrh
            ROZHODNUTIE RADY
            o pozícii, ktorá sa má zaujať v mene Európskej únie v Rade Svetovej colnej organizácie v súvislosti s odporúčaním WCO o zmene harmonizovaného systému podľa článku 16

               2019/0129 (NLE)

               Návrh

               ROZHODNUTIE RADY

               o pozícii, ktorá sa má zaujať v mene Európskej únie v Rade Svetovej colnej organizácie v súvislosti s odporúčaním WCO o zmene harmonizovaného systému podľa článku 16

               DÔVODOVÁ SPRÁVA

               1.
                     Predmet návrhu

               Tento návrh sa týka rozhodnutia, ktorým sa stanovuje pozícia, ktorá sa má zaujať v mene Únie v Rade Svetovej colnej organizácie v súvislosti s pripravovaným prijatím návrhu odporúčania o zmene nomenklatúry harmonizovaného systému (HS).

               2.
                     Kontext návrhu

               2.1.
                     Medzinárodný dohovor o harmonizovanom systéme opisu a číselného označovania tovaru

               Cieľom Medzinárodného dohovoru o harmonizovanom systéme opisu a číselného označovania tovaru (ďalej len „dohoda“) je uľahčovať medzinárodný obchod a zber, porovnávanie a analýzu štatistických údajov, a to najmä o medzinárodnom obchode. Súčasťou dohovoru je formou prílohy pripojená nomenklatúra HS, ktorá je medzinárodným harmonizovaným systémom umožňujúcim zúčastneným krajinám na spoločnom základe na colné účely zatriediť tovar, s ktorým sa obchoduje. Nomenklatúra HS obsahuje predovšetkým opis tovaru, ktorý sa radí do položiek a podpoložiek, a jeho súvisiace číselné kódy založené na šesťcifernom systéme označovania. Nomenklatúra HS sa každých päť rokov reviduje
                  1
               . Používa ju viac ako 190 správ z celého sveta, takže viac ako 98 % všetkého tovaru, s ktorým sa na svete obchoduje, sa zatrieďuje podľa tohto systému.

               Dohoda nadobudla platnosť 1. januára 1988.

               Európska únia a všetky jej členské štáty sú zmluvnými stranami dohody
                  2
               .

               2.2.
                     Svetová colná organizácia (WCO)

               Svetová colná organizácia (World Customs Organization – WCO), zriadená v roku 1952 ako Rada pre colnú spoluprácu, je nezávislý medzivládny orgán, ktorého úlohou je zvyšovať efektívnosť a účinnosť colných správ. WCO ponúka svojim členom rad dohovorov a iných medzinárodných nástrojov, ako aj služby technickej pomoci a odbornej prípravy. V súčasnosti zastupuje 182 colných správ z celého sveta.

               Riadiacim orgánom WCO je Rada, ktorá sa pri plnení svojho poslania opiera o kompetencie a spôsobilosti sekretariátu a viacerých technických a poradných výborov.

               Technickým výborom v rámci WCO, ktorý zodpovedá za prípravné práce súvisiace s dohodou, je Výbor pre harmonizovaný systém (HS). Hlavné úlohy Výboru pre HS sú:

               ·zabezpečovať jednotný výklad a uplatňovanie právnych textov harmonizovaného systému, a to aj urovnávaním sporov medzi zmluvnými stranami v súvislosti so zatriedením, a tým uľahčovať obchod,

               ·navrhovať zmeny a aktualizácie harmonizovaného systému s cieľom zohľadniť vývoj v oblasti technológií a zmeny v štruktúrach obchodu, ako aj iné potreby používateľov harmonizovaného systému,

               ·podporovať celoplošné uplatňovanie harmonizovaného systému a skúmať súvisiace všeobecné otázky a politické otázky.

               Rada WCO preskúmava návrhy na zmeny dohody, ktoré vypracoval Výbor pre HS, a môže ich odporúčať zmluvným stranám. Zmeny odporúčané Radou WCO sa považujú za prijaté, ak žiadna zmluvná strana nevznesie námietku v lehote šiestich mesiacov od oznámenia.

               Pozície, ktoré má Únia zaujať vo WCO v súvislosti s HS, sa koordinujú s členskými štátmi. Únia a jej členské štáty majú v Rade WCO spoločne len jeden hlas.

               2.3.
                     Pripravovaný akt Rady WCO

               Rada WCO má na svojom 133./134. zasadnutí (27. až 29. júna 2019) prijať odporúčanie týkajúce sa zmien nomenklatúry harmonizovaného systému podľa článku 16 dohovoru o HS (ďalej len „pripravovaný akt“). Revidovaná nomenklatúra HS nadobudne účinnosť v roku 2022.

               Prípravy odporúčania prebiehali 19. až 29. marca 2019 počas šesťdesiateho tretieho zasadnutia Výboru pre HS.

               Návrh odporúčania obsahuje 355 okruhov zmien v nomenklatúre HS, ktoré vyjadrujú vývoj štruktúry obchodu, vývoj nových technológií a potrebu modernizovať, respektíve prispôsobiť nomenklatúru svojmu prostrediu. Navrhované zmeny konkrétne:

               –zjednodušujú nomenklatúru vypustením položiek a podpoložiek s nízkym objemom obchodu, aby sa HS udržiavala v aktuálnom stave a v súlade s vývojom v oblasti výrobkov,

               –uľahčujú zatriedenie v súlade s platnými medzinárodnými normami alebo s prihliadnutím na nové výrobky alebo vývoj zloženia výrobkov (výrobky na bunkovú terapiu, 3D tlačiarne, ploché panelové displeje, jogurty, potravinové výrobky na báze hmyzu, panenský olivový olej, nové kategórie tabakových výrobkov, drony, polovodiče a prevodníky atď.),

               –lepšie zosúlaďujú francúzske a anglické znenie nomenklatúry s cieľom zabezpečiť jednotné uplatňovanie a zmierniť existujúce alebo možné rozdiely v zatriedení,

               –uľahčujú boj proti podvodom a nezákonnému obchodovaniu, ako aj ochranu zdravia a životného prostredia, keďže sa vytvárajú položky a podpoložky v rôznych oblastiach (syntetické diamanty, chemické látky, kultúrne statky, fentanyl, odpad atď.).

               Návrhy predstavili medzinárodné organizácie (Kimberley Process, FAO, Bazilejský a Rotterdamský dohovor, Medzinárodná rada pre olivový olej atď.), zmluvné strany a sekretariát WCO. Návrhy niekoľkých zmien predstavila EÚ (napr. svetlocitlivé a teplocitlivé platne, laminované látky, nafukovacie člny, elektronické textílie, sklené vlákna, 3D tlačiarne, žiaruvzdorná keramika, stroje na kovanie, jogurty, poznámka 3 k 27. kapitole, ohybné ceruzky).

               Návrh odporúčania je zahrnutý ako príloha R k správe zo 63. schôdze Výboru pre HS z marca 2019 (dok. NC2626B1b-HSC/63/marec 2019).

               3.
                     Pozícia, ktorá sa má zaujať v mene Únie

               Cieľom navrhovanej pozície je vyjadriť podporu návrhu odporúčania o zmene nomenklatúry HS.

               Prijatie takéhoto odporúčania je pre EÚ dôležité, keďže jeho cieľom je aktualizovať a modernizovať nomenklatúru HS a zjednodušiť a uľahčiť zatrieďovanie výrobkov. Dôležité je tiež poznamenať, že EÚ sa významnou mierou podieľala na tejto modernizácii, keď veľkú časť návrhov v rámci súčasného revízneho cyklu predložila v tejto súvislosti.

               S členskými štátmi v rámci skupiny colných expertov – koordinácia HS/WCO, ako aj v rámci Rady a v prípade potreby aj s útvarmi Komisie prebiehali neustále konzultácie.

               V súvislosti so zmenami týkajúcimi sa nových kategórií tabakových výrobkov bola pozícia EÚ stanovená rozhodnutím Rady pred spomínaným zasadnutím Výboru pre HS
                  3
               . Keďže rozhodnutie Rady sa odchyľovalo od návrhu Komisie, Komisia vydala vyhlásenie
                  4
               , v ktorom odvolala doposiaľ vykonanú prácu na základe Rámcového dohovoru Svetovej zdravotníckej organizácie o kontrole tabaku v súvislosti s povahou emisií pochádzajúcich z nových kategórií tabakových výrobkov, s tým, že výsledky možno bude potrebné zohľadniť neskôr, ak sa zistia nové dôkazy relevantné pre posúdenie objektívnych charakteristík a vlastností takýchto výrobkov na colné účely.

               Navrhuje sa preto táto pozícia:

               –Pokiaľ ide o odporúčanie, Únia by mala podporiť prijatie tohto odporúčania.

               –Únia by mala v prípade potreby podporiť aj ďalšie redakčné zmeny, ktoré môže navrhnúť sekretariát WCO.

               Navrhovaná pozícia EÚ je v súlade so stanovenou colnou politikou a s judikatúrou Súdneho dvora Európskej únie, aby sa tovar pri dovoze zatrieďoval podľa jeho objektívnych charakteristík a vlastností.

               Navrhovaná pozícia je potrebná na to, aby EÚ mohla zaujať stanovisko na nasledujúcom zasadnutí Rady WCO.

               4.
                     Právny základ

               4.1.1.
                     Zásady

               V článku 218 ods. 9 Zmluvy o fungovaní Európskej únie (ZFEÚ) sa stanovujú rozhodnutia, ktorými sa určujú „pozície, ktoré sa majú prijať v mene Únie v rámci orgánu zriadeného dohodou, keď je tento orgán vyzvaný prijať akty s právnymi účinkami s výnimkou aktov dopĺňajúcich alebo meniacich inštitucionálny rámec danej dohody.“

               Pojem „akty s právnymi účinkami“ zahŕňa akty, ktoré majú právne účinky na základe pravidiel medzinárodného práva, ktorým sa riadi predmetný orgán. Zahŕňa aj nástroje, ktoré nemajú záväzný účinok podľa medzinárodného práva, ale „môžu rozhodujúcim spôsobom ovplyvniť obsah právnej úpravy prijatej normotvorcom Únie“
                  5
               .

               Procesnoprávnym základom pre navrhované rozhodnutie, ktorým sa stanovuje pozícia, ktorá sa má prijať v mene Únie a v súvislosti s pripravovaným aktom, je preto článok 218 ods. 9 ZFEÚ.

               4.1.2.
                     Uplatnenie na tento prípad

               Svetová colná organizácia (WCO) je orgánom zriadeným dohodou, konkrétne Dohovorom, ktorým sa zriaďuje Rada pre colnú spoluprácu, z 15. decembra 1950. Podľa Medzinárodného dohovoru o harmonizovanom systéme opisu a číselného označovania tovaru je orgánom zodpovedným za vydávanie odporúčaní zmluvným stranám týkajúcich sa zmien tohto dohovoru.

               Očakáva sa, že Rada WCO v súlade s článkom 16 dohovoru o HS na svojom júnovom zasadnutí odporučí zmluvným stranám HS zmenu prílohy k uvedenému dohovoru (nomenklatúry HS) a toto odporúčanie sa bude považovať za prijaté do šiestich mesiacov, pokiaľ niektorá zo zmluvných strán nevznesie námietku. Prijaté zmeny sú po nadobudnutí platnosti záväzné podľa medzinárodného práva pre všetky zmluvné strany a colná a štatistická nomenklatúra každej zmluvnej strany sa musí uviesť do súladu so zmeneným harmonizovaným systémom. Po prijatí sa teda odporúčanie začlení do právnych predpisov EÚ, a to konkrétne do prílohy 1 k nariadeniu Rady (EHS) č. 2658/87 o colnej a štatistickej nomenklatúre a o Spoločnom colnom sadzobníku. Dôvodom je skutočnosť, že v článku 2 písm. a) uvedeného nariadenia sa uvádza: „2. Kombinovaná nomenklatúra musí obsahovať: a) nomenklatúru harmonizovaného systému;“.

               Pripravovaným aktom sa nedopĺňa ani nemení inštitucionálny rámec dohody.

               Procesnoprávnym základom navrhovaného rozhodnutia je preto článok 218 ods. 9 ZFEÚ.

               4.2.
                     Hmotnoprávny základ

               4.2.1.
                     Zásady

               Hmotnoprávny základ rozhodnutia podľa článku 218 ods. 9 ZFEÚ závisí predovšetkým od cieľa a obsahu pripravovaného aktu, ku ktorému sa zaujíma pozícia v mene Únie. Ak pripravovaný akt sleduje dva ciele alebo obsahuje dve zložky a ak jeden z týchto cieľov alebo jednu z týchto zložiek možno určiť za hlavnú, zatiaľ čo druhý cieľ alebo druhá zložka je len vedľajšia, rozhodnutie podľa článku 218 ods. 9 ZFEÚ musí byť založené na jedinom hmotnoprávnom základe, a to na tom, ktorý si vyžaduje hlavný alebo prevažujúci cieľ, resp. hlavná alebo prevažujúca zložka.

               4.2.2.
                     Uplatnenie na tento prípad

               Keďže hlavný cieľ a obsah pripravovaného aktu sa týkajú colnej únie, hmotnoprávnym základom navrhovaného rozhodnutia je článok 28 ods. 1 ZFEÚ.

               4.3. Záver

               Právnym základom navrhovaného rozhodnutia by mal byť článok 28 ods. 1 ZFEÚ v spojení s článkom 218 ods. 9 ZFEÚ.

               5.
                     Vplyv na rozpočet

               Návrh nemá žiadny vplyv na rozpočet Európskej únie.

               6.
                     Uverejnenie pripravovaného aktu

               Neuplatňuje sa.

               2019/XXX (NLE)

               Návrh

               ROZHODNUTIE RADY

               o pozícii, ktorá sa má zaujať v mene Európskej únie v Rade Svetovej colnej organizácie v súvislosti s odporúčaním WCO o zmene harmonizovaného systému podľa článku 16

               RADA EURÓPSKEJ ÚNIE,

               so zreteľom na Zmluvu o fungovaní Európskej únie, a najmä na jej článok 28 ods. 1 v spojení s článkom 218 ods. 9,

               so zreteľom na návrh Európskej komisie,

               keďže:

               (1)
                     Dňa 1. januára 1988 nadobudol platnosť Medzinárodný dohovor o harmonizovanom systéme opisu a číselného označovania tovaru (ďalej len „dohoda“), ktorý Únia uzavrela rozhodnutím Rady 87/369
                  6
               .

               (2)
                     Podľa článku 7 dohody môže Výbor pre harmonizovaný systém pripravovať pre Radu WCO návrhy na zmenu nomenklatúry HS. Rada WCO môže podľa článku 16 dohody odporúčať túto zmenu zmluvným stranám.

               (3)
                     Očakáva sa, že Rada WCO na svojich júnových zasadnutiach rozhodne o odporúčaní pre zmluvné strany týkajúcom sa zmeny nomenklatúry HS. Takéto odporúčanie sa prijme na základe návrhu, ktorý vypracoval Výbor pre harmonizovaný systém a ktorý bol sfinalizovaný na 63. schôdzi výboru 19. až 29. marca 2019. Účinnosť nadobudne 1. januára 2022.

               (4)
                     Je mimoriadne dôležité, aby sa nomenklatúra HS priebežne aktualizovala v súlade s vývojom štruktúry obchodu a vývojom nových technológií a aby čo najvernejšie vyjadrovala potreby používateľov. Navrhované odporúčanie obsahuje niekoľko okruhov zmien, v ktorých sa zohľadňuje potreba modernizácie alebo prispôsobenia nomenklatúry jej prostrediu.

               (5)
                     Keďže uvedené odporúčanie na zmenu nomenklatúry HS má prijať Rada WCO, je vhodné stanoviť pozíciu, ktorá sa má zaujať v mene Únie, keďže toto odporúčanie po prijatí podľa článku 16 dohody bude pre Úniu záväzné a môže rozhodujúcim spôsobom ovplyvniť obsah práva Únie, a to konkrétne prílohu I k nariadeniu Rady (EHS) č. 2658/87
                  7
               .

               (6)
                     Čiastočná pozícia EÚ, ktorá sa má zaujať v rámci WCO, bola stanovená už pred 63. schôdzou Výboru pre harmonizovaný systém
                  8
               .

               (7)
                     Je vhodné podporiť návrh zmeny nomenklatúry HS a akékoľvek menšie redakčné zmeny, ktoré možno považovať za potrebné,

               PRIJALA TOTO ROZHODNUTIE:

               Článok 1

               Pozícia, ktorá sa má zaujať v mene Únie na zasadnutiach Rady WCO v júni 2019, je podporiť návrh odporúčania podľa článku 16 týkajúceho sa zmeny harmonizovaného systému, ako sa uvádza v prílohe R k dokumentu NC2626B1b (správa HSC/63/marec 2019).

               Zástupcovia Únie sa po konzultácii s členskými štátmi alebo počas koordinačných stretnutí na mieste môžu bez ďalšieho rozhodnutia Rady dohodnúť na menších redakčných zmenách návrhu odporúčania podľa článku 16 v závislosti od vývoja na ďalších zasadnutiach Rady WCO.

               Článok 2

               Toto rozhodnutie je určené Komisii.

               V Bruseli

                  Za Radu

                  predseda

                     (1)

                        Od svojho zavedenia v roku 1988 bola nomenklatúra HS revidovaná päťkrát. Tieto revízie nadobudli účinnosť v rokoch 1996, 2002, 2007, 2012 a 2017.

                     (2)

                        Rozhodnutie Rady 87/369 zo 7. apríla 1987, ktoré sa týka uzavretia Medzinárodného dohovoru o harmonizovanom systéme opisu a číselného označovania tovaru a protokolu o jeho zmene a doplnkoch (Ú. v. ES L 198, 20.7.1987, s. 1).

                     (3)

                        ST 7138 2019 INIT, Rozhodnutie Rady o pozícii, ktorá sa má zaujať v mene Európskej únie vo Svetovej colnej organizácii v súvislosti s harmonizovaným systémom

                     (4)

                        ST 7208 2019 ADD 1, Rozhodnutie Rady o pozícii, ktorá sa má zaujať v mene Európskej únie vo Svetovej colnej organizácii v súvislosti s harmonizovaným systémom – prijatie – vyhlásenie Komisie.

                     (5)

                        Rozsudok Súdneho dvora zo 7. októbra 2014, Nemecko/Rada, vec C-399/12, ECLI:EU:C:2014:2258, body 61 až 64.

                     (6)

                        Rozhodnutie Rady 87/369/EHS zo 7. apríla 1987, ktoré sa týka uzavretia Medzinárodného dohovoru o harmonizovanom systéme opisu a číselného označovania tovaru a protokolu o jeho zmene a doplnkoch (Ú. v. ES L 198, 20.7.1987, s. 1).

                     (7)

                        Nariadenie Rady (EHS) č. 2658/87 z 23. júla 1987 o colnej a štatistickej nomenklatúre a o Spoločnom colnom sadzobníku (Ú. v. ES L 256, 7.9.1987, s. 1).

                     (8)

                        ST 7138 2019 INIT, Rozhodnutie Rady o pozícii, ktorá sa má zaujať v mene Európskej únie vo Svetovej colnej organizácii v súvislosti s harmonizovaným systémom; ST 7208 2019 ADD 1, Rozhodnutie Rady o pozícii, ktorá sa má zaujať v mene Európskej únie vo Svetovej colnej organizácii v súvislosti s harmonizovaným systémom – prijatie – vyhlásenie Komisie.


               EURÓPSKA KOMISIA
            V Bruseli14. 11. 2019
            COM(2019) 586 final
            2019/0259(NLE)
            Návrh
            ROZHODNUTIE RADY
            o podpísaní v mene Európskej únie a jej členských štátov protokolu o zmene Dohody o leteckej doprave medzi Spojenými štátmi americkými na jednej strane, Európskou úniou a jej členskými štátmi na druhej strane, Islandom na tretej strane a Nórskym kráľovstvom na štvrtej strane, podpísanej 16. a 21. júna 2011, s cieľom zohľadniť pristúpenie Chorvátskej republiky k Európskej únii

               DÔVODOVÁ SPRÁVA

               1.KONTEXT NÁVRHU

               •Dôvody a ciele návrhu

                  Podľa článku 6 ods. 2 aktu o pristúpení sa Chorvátsko zaviazalo pristúpiť k dohodám uzatvoreným alebo podpísaným Úniou a členskými štátmi s tretími krajinami. K týmto dohodám patrí Dohoda o leteckej doprave medzi Spojenými štátmi, Európskou úniou a jej členskými štátmi, Islandom a Nórskom (ďalej len „štvorstranná dohoda“), ktorou sa rozširuje rozsah pôsobnosti Dohody o leteckej doprave medzi Spojenými štátmi a Európskym spoločenstvom a jeho členskými štátmi (ďalej len „dohoda EÚ-USA“) o uvedené dve krajiny.

                  V uvedenom ustanovení sa ďalej stanovuje, že pristúpenie Chorvátska k uvedeným dohodám sa dohodne v protokole k uvedeným dohodám uzavretým medzi Radou konajúcou jednomyseľne v mene členských štátov a dotknutými tretími krajinami. Okrem toho sa stanovuje, že Komisia vyrokuje tieto protokoly v mene členských štátov.

                  Komisia zodpovedajúcim spôsobom vyrokovala protokol o zmene štvorstrannej dohody s cieľom umožniť pristúpenie Chorvátska k uvedenej dohode.

                  Cieľom tohto návrhu je získať na základe článku 218 ods. 5 Zmluvy o fungovaní Európskej únie (ďalej len „ZFEÚ“) a článku 6 ods. 2 aktu o pristúpení rozhodnutie Rady, ktorým schváli podpísanie protokolu v mene Únie a členských štátov a jeho predbežné vykonávanie v súlade s jeho článkom 6 a s výhradou jeho neskoršieho uzavretia.

               •Všeobecný kontext

               Záväzok Chorvátska na základe článku 6 ods. 2 aktu o pristúpení sa vzťahuje aj na dohodu EÚ-USA a na Doplnkovú dohodu medzi Európskou úniou a jej členskými štátmi, Islandom a Nórskom, ktorá upravuje vzťah medzi uvedenými stranami dohody podľa štvorstrannej dohody.

               Komisia následne vyrokovala aj protokoly o zmene týchto dohôd s cieľom umožniť pristúpenie Chorvátska k uvedeným dohodám. Súbežne s týmto návrhom, ako aj s návrhom na rozhodnutie Rady o uzavretí protokolu o zmene štvorstrannej dohody sa predkladajú návrhy na rozhodnutia Rady o podpísaní a predbežnom vykonávaní, ako aj o uzatvorení uvedených protokolov.

               •Súlad s existujúcimi ustanoveniami v tejto oblasti politiky

               Dohoda EÚ-USA bola prvou komplexnou dohodou o leteckej doprave s kľúčovým partnerom Únie v oblasti leteckej dopravy. Je to najdôležitejšia dohoda o leteckej doprave na svete, vzťahuje sa na vyše 80 miliónov miest ročne, a ako taká predstavuje základný kameň vonkajšej politiky EÚ v oblasti leteckej dopravy. Jej význam narástol v dôsledku rozšírenia jej rozsahu pôsobnosti o Island a Nórsko na základe štvorstrannej dohody. Protokolom sa umožní Chorvátsku využívať výhody plynúce z uvedenej dohody.

               •Súlad s existujúcimi ustanoveniami v oblasti návrhu

               Protokol umožňuje Chorvátsku splniť si svoj záväzok podľa článku 6 ods. 2 aktu o pristúpení, a to pristúpiť k štvorstrannej dohode.

               2.PRÁVNY ZÁKLAD, SUBSIDIARITA A PROPORCIONALITA

               •Právny základ

               Článok 100 ods. 2 v spojení s článkom 218 ods. 5 ZFEÚ a článok 6 ods. 2 druhý pododsek aktu o pristúpení.

               •Subsidiarita (v prípade inej ako výlučnej právomoci)

               Protokol umožní Chorvátsku využívať výhody plynúce z štvorstrannej dohody, ktorá zabezpečuje rovnocenné a jednotné podmienky prístupu na trh a slúži ako základ pre nové opatrenia regulačnej spolupráce a zbližovanie v oblastiach nevyhnutných pre bezpečnú, chránenú a efektívnu prevádzku leteckých dopravných služieb. Tieto opatrenia možno dosiahnuť len na úrovni Únie.

               •Proporcionalita

                  Pôsobnosť protokolu je obmedzená na príslušnú záležitosť, a to pristúpenie Chorvátska k štvorstrannej dohode, a netýka sa iných otázok.

               •Výber nástroja

                  Medzinárodná dohoda.

               3.VÝSLEDKY HODNOTENÍ EX POST, KONZULTÁCIÍ SO ZAINTERESOVANÝMI STRANAMI A POSÚDENÍ VPLYVU

               •Hodnotenia ex post/kontroly vhodnosti existujúcich právnych predpisov

                  Neuplatňuje sa.

               •Konzultácie so zainteresovanými stranami

                  Neuplatňuje sa.

               •Získavanie a využívanie expertízy

                  Neuplatňuje sa.

               •Posúdenie vplyvu

                  Neuplatňuje sa.

               •Regulačná vhodnosť a zjednodušenie

                  Neuplatňuje sa.

               •Základné práva

                  Neuplatňuje sa.

               4.VPLYV NA ROZPOČET

                  Návrh nemá žiadny vplyv na rozpočet Únie.

               5.ĎALŠIE PRVKY

               •Zhrnutie navrhovaného opatrenia

                  Protokol pozostáva z hlavnej časti, ktorou sa stanovuje pristúpenie Chorvátska k štvorstrannej dohode a následné zmeny predmetnej dohody, a spoločného vyhlásenia o autentifikácii dodatočných jazykových verzií.

               2019/0259 (NLE)

               Návrh

               ROZHODNUTIE RADY

               o podpísaní v mene Európskej únie a jej členských štátov protokolu o zmene Dohody o leteckej doprave medzi Spojenými štátmi americkými na jednej strane, Európskou úniou a jej členskými štátmi na druhej strane, Islandom na tretej strane a Nórskym kráľovstvom na štvrtej strane, podpísanej 16. a 21. júna 2011, s cieľom zohľadniť pristúpenie Chorvátskej republiky k Európskej únii

               RADA EURÓPSKEJ ÚNIE,

               so zreteľom na Zmluvu o fungovaní Európskej únie, a najmä na jej článok 100 ods. 2 v spojení s jej článkom 218 ods. 5,

               so zreteľom na akt o pristúpení Chorvátska, a najmä na jeho článok 6 ods. 2 druhý pododsek,

               so zreteľom na návrh Európskej komisie,

               keďže:

               (1)Komisia vyrokovala protokol o zmene Dohody o leteckej doprave medzi Spojenými štátmi americkými na jednej strane, Európskou úniou a jej členskými štátmi na druhej strane, Islandom na tretej strane a Nórskym kráľovstvom na štvrtej strane, podpísanej 16. a 21. júna 2011, s cieľom zohľadniť pristúpenie Chorvátskej republiky k Európskej únii (ďalej len „protokol“) v súlade s rozhodnutím Rady 13351/12 zo 14. septembra 2012, ktorým sa Komisia poveruje začatím rokovaní.

               (2)Rokovania boli úspešne ukončené parafovaním protokolu 8. marca 2019.

               (3)Únia a jej členské štáty by mali tento protokol podpísať a predbežne vykonávať v súlade s jeho článkom 6 s výhradou jeho uzavretia k neskoršiemu dátumu.

               PRIJALA TOTO ROZHODNUTIE:

               Článok 1

               Týmto sa v mene Únie a jej členských štátov schvaľuje podpísanie protokolu o zmene Dohody o leteckej doprave medzi Spojenými štátmi americkými na jednej strane, Európskou úniou a jej členskými štátmi na druhej strane, Islandom na tretej strane a Nórskym kráľovstvom na štvrtej strane, podpísanej 16. a 21. júna 2011, s cieľom zohľadniť pristúpenie Chorvátskej republiky k Európskej únii (ďalej len „protokol“) s výhradou jeho uzavretia.

               Text protokolu je pripojený k tomuto rozhodnutiu.

               Článok 2

               Týmto sa predseda Rady poveruje určiť osobu(-y) splnomocnenú(-é) podpísať protokol v mene Únie a jej členských štátov.

               Článok 3

               Do nadobudnutia platnosti protokolu ho Únia a jej členské štáty predbežne vykonávajú v súlade s jeho článkom 6.

               Článok 4

               Toto rozhodnutie nadobúda účinnosť dňom jeho prijatia.

               V Bruseli

                     Za Radu

                     predseda

    ---documentbreak---

               EURÓPSKA KOMISIA
            V Bruseli14. 11. 2019
            COM(2019) 586 final
            PRÍLOHY
            k
            návrhu rozhodnutia Rady
            o podpísaní v mene Európskej únie a jej členských štátov protokolu o zmene Dohody o leteckej doprave medzi Spojenými štátmi americkými na jednej strane, Európskou úniou a jej členskými štátmi na druhej strane, Islandom na tretej strane a Nórskym kráľovstvom na štvrtej strane, podpísanej 16. a 21. júna 2011, s cieľom zohľadniť pristúpenie Chorvátskej republiky k Európskej únii

               Príloha 1

               PROTOKOL

               o zmene Dohody o leteckej doprave medzi Spojenými štátmi americkými na jednej strane, Európskou úniou a jej členskými štátmi na druhej strane, Islandom na tretej strane a Nórskym kráľovstvom na štvrtej strane, podpísanej 16. a 21. júna 2011, s cieľom zohľadniť pristúpenie Chorvátskej republiky k Európskej únii

               SPOJENÉ ŠTÁTY AMERICKÉ (ďalej len „Spojené štáty“)

               na jednej strane,

               RAKÚSKA REPUBLIKA,

               BELGICKÉ KRÁĽOVSTVO,

               BULHARSKÁ REPUBLIKA,

               CHORVÁTSKA REPUBLIKA,

               CYPERSKÁ REPUBLIKA,

               ČESKÁ REPUBLIKA,

               DÁNSKE KRÁĽOVSTVO,

               ESTÓNSKA REPUBLIKA,

               FÍNSKA REPUBLIKA,

               FRANCÚZSKA REPUBLIKA,

               SPOLKOVÁ REPUBLIKA NEMECKO,

               HELÉNSKA REPUBLIKA,

               MAĎARSKO,

               ÍRSKO,

               TALIANSKA REPUBLIKA,

               LOTYŠSKÁ REPUBLIKA,

               LITOVSKÁ REPUBLIKA,

               LUXEMBURSKÉ VEĽKOVOJVODSTVO,

               MALTA,

               HOLANDSKÉ KRÁĽOVSTVO,

               POĽSKÁ REPUBLIKA,

               PORTUGALSKÁ REPUBLIKA,

               RUMUNSKO,

               SLOVENSKÁ REPUBLIKA,

               SLOVINSKÁ REPUBLIKA,

               ŠPANIELSKE KRÁĽOVSTVO,

               ŠVÉDSKE KRÁĽOVSTVO,

               SPOJENÉ KRÁĽOVSTVO VEĽKEJ BRITÁNIE A SEVERNÉHO ÍRSKA,

               ako zmluvné strany Zmluvy o Európskej únii a Zmluvy o fungovaní Európskej únie a ako členské štáty Európskej únie (ďalej len „členské štáty“),

               a

               EURÓPSKA ÚNIA

               na druhej strane,

               ISLAND

               na tretej strane a

               NÓRSKE KRÁĽOVSTVO (ďalej len „Nórsko“)

               na štvrtej strane,

               so zreteľom na pristúpenie Chorvátskej republiky k Európskej únii 1. júla 2013,

               SA DOHODLI TAKTO:

               Článok 1

               Dohoda o leteckej doprave medzi Spojenými štátmi americkými na jednej strane, Európskou úniou a jej členskými štátmi na druhej strane, Islandom na tretej strane a Nórskym kráľovstvom na štvrtej strane, podpísaná 16. a 21. júna 2011 (ďalej len „dohoda z roku 2011“) sa vzťahuje na Chorvátsku republiku ako členský štát Európskej únie.

               Článok 2

               Článok 2 dohody z roku 2011 sa vypúšťa v celom rozsahu a nahrádza sa takto:

               „ČLÁNOK 2

               Vykonávanie dohody o leteckej doprave zmenenej protokolmi

               a prílohy k tejto dohode

               Ustanovenia Dohody o leteckej doprave medzi Spojenými štátmi americkými a Európskym spoločenstvom a jeho členskými štátmi podpísanej 25. a 30. apríla 2007 (ďalej len „dohoda o leteckej doprave“) zmenenej protokolom o zmene Dohody o leteckej doprave medzi Spojenými štátmi americkými a Európskym spoločenstvom a jeho členskými štátmi podpísanej 25. a 30. apríla 2007, podpísaným 24. júna 2010, a ďalej zmenenej protokolom o zmene Dohody o leteckej doprave medzi Spojenými štátmi americkými a Európskym spoločenstvom a jeho členskými štátmi podpísanej 25. a 30. apríla 2007 zmenenej protokolom o zmene Dohody o leteckej doprave medzi Spojenými štátmi a Európskym spoločenstvom a jeho členskými štátmi podpísanej 25. a 30. apríla 2007, podpísaným Spojenými štátmi americkými a Európskou úniou a jej členskými štátmi 24. júna 2010, s cieľom zohľadniť pristúpenie Chorvátskej republiky k Európskej únii, podpísaným ________ 2019 (ďalej len „protokoly“), ktoré sú týmto zapracované formou odkazu, sa uplatňujú na všetky strany tejto dohody, podliehajúc prílohe k tejto dohode. Ustanovenia dohody o leteckej doprave zmenenej protokolom sa vzťahujú na Island a Nórsko tak, akoby boli členskými štátmi Európskej únie, takže Island a Nórsko majú všetky práva a povinnosti členských štátov vyplývajúce z uvedenej dohody. Ustanovenia prílohy k tejto dohode tvoria neoddeliteľnú súčasť tejto dohody.“

               Článok 3

               Všetky odkazy na „protokol“ v prílohe k dohode z roku 2011 sa nahrádzajú odkazmi na „protokoly“.

               Článok 4

               Odsek 6 prílohy k dohode z roku 2011 sa vypúšťa v celom rozsahu a nahrádza sa takto:

               „6. Text oddielu 3 prílohy I k dohode o leteckej doprave zmenenej protokolmi znie takto:

               ‚Bez ohľadu na článok 3 tejto dohody letecké spoločnosti USA nemajú právo zabezpečovať lety určené len na prepravu nákladu, ktoré nie sú súčasťou letov zabezpečujúcich leteckú dopravu pre Spojené štáty, do miest alebo z miest v členských štátoch, s výnimkou prepravy do miest alebo z miest v Českej republike, Francúzskej republike, Chorvátskej republike, na Islande, v Luxemburskom veľkovojvodstve, na Malte, v Nórskom kráľovstve, v Poľskej republike, Portugalskej republike, Slovenskej republike a Spolkovej republike Nemecko.‘“

               Článok 5

               Tento protokol nadobúda platnosť k neskoršiemu z týchto dátumov:

               1. dátum nadobudnutia platnosti dohody z roku 2011;

               2. dátum nadobudnutia platnosti protokolu o zmene Dohody o leteckej doprave medzi Spojenými štátmi americkými a Európskym spoločenstvom a jeho členskými štátmi podpísanej 25. a 30. apríla 2007, zmenenej protokolom o zmene Dohody o leteckej doprave medzi Spojenými štátmi americkými a Európskym spoločenstvom a jeho členskými štátmi podpísanej 25. a 30. apríla 2007, podpísaným Spojenými štátmi americkými a Európskou úniou a jej členskými štátmi 24. júna 2010, s cieľom zohľadniť pristúpenie Chorvátskej republiky k Európskej únii, podpísaného ________ 2019, a

               3. jeden mesiac odo dňa poslednej nóty v rámci výmeny diplomatických nót medzi stranami, ktorou sa potvrdzuje ukončenie všetkých postupov potrebných na nadobudnutie platnosti tohto protokolu.

               Článok 6

               Strany súhlasia, že od dátumu podpisu tohto protokolu ho budú do nadobudnutia jeho platnosti predbežne vykonávať v rozsahu prípustnom podľa platného vnútroštátneho práva.

               Vyhotovené štvormo v …........, dňa …......2019.

               Za Spojené štáty americké:

               Za Rakúsku republiku,

               Belgické kráľovstvo,

               Bulharskú republiku,

               Chorvátsku republiku,

               Cyperskú republiku,

               Českú republiku,

               Dánske kráľovstvo,

               Estónsku republiku,

               Fínsku republiku,

               Francúzsku republiku,

               Spolkovú republiku Nemecko,

               Helénsku republiku,

               Maďarsko,

               Írsko,

               Taliansku republiku,

               Lotyšskú republiku,

               Litovskú republiku,

               Luxemburské veľkovojvodstvo,

               Maltu,

               Holandské kráľovstvo,

               Poľskú republiku,

               Portugalskú republiku,

               Rumunsko,

               Slovenskú republiku,

               Slovinskú republiku,

               Španielske kráľovstvo,

               Švédske kráľovstvo,

               Spojené kráľovstvo Veľkej Británie a Severného Írska a

               Európsku úniu:

               Za Island:

               Za Nórske kráľovstvo:

               Príloha 2

               Spoločné vyhlásenie

               Zástupcovia Spojených štátov amerických, Európskej únie a jej členských štátov, Islandu a Nórskeho kráľovstva potvrdili, že znenie protokolu o zmene Dohody o leteckej doprave medzi Spojenými štátmi americkými na jednej strane, Európskou úniou a jej členskými štátmi na druhej strane, Islandom na tretej strane a Nórskym kráľovstvom na štvrtej strane, podpísanej 16. a 21. júna 2011, s cieľom zohľadniť pristúpenie Chorvátskej republiky k Európskej únii, podpísaný ______2019 (ďalej len „protokol“) má byť autentifikované v ostatných jazykoch, tak ako je stanovené, buď výmenou listov pred podpísaním protokolu, alebo rozhodnutím spoločného výboru po podpísaní protokolu.

               Zástupcovia takisto potvrdili, že pojem „ostatné jazyky“ v spoločnom vyhlásení, ktoré tvorí súčasť Dohody o leteckej doprave medzi Spojenými štátmi americkými na jednej strane, Európskou úniou a jej členskými štátmi na druhej strane, Islandom na tretej strane a Nórskym kráľovstvom na štvrtej strane, podpísanej 16. a 21. júna 2011, zahŕňa aj jazyky členských štátov pristupujúcich k Európskej únii.

               Toto spoločné vyhlásenie tvorí neoddeliteľnú súčasť protokolu.

               Za Spojené štáty americké:

                     Za Európsku úniu

               a jej členské štáty

               Za Island:

                     Za Nórske kráľovstvo:


               EURÓPSKA KOMISIA
            V Bruseli14. 11. 2019
            COM(2019) 587 final
            2019/0260(NLE)
            Návrh
            ROZHODNUTIE RADY
            o pozícii, ktorá sa má v mene Európskej únie zaujať v spoločnom výbore zriadenom Dohodou o leteckej doprave medzi Kanadou a Európskym spoločenstvom a jeho členskými štátmi

               DÔVODOVÁ SPRÁVA

               1.Predmet návrhu

               Tento návrh sa týka rozhodnutia o pozícii, ktorá sa má zaujať v mene Únie v spoločnom výbore zriadenom Dohodou o leteckej doprave medzi Kanadou a Európskym spoločenstvom a jeho členskými štátmi (ďalej len „dohoda“)
                  1
               .

               2.Kontext návrhu

               2.1.Dohoda o leteckej doprave medzi Kanadou a Európskym spoločenstvom a jeho členskými štátmi

               Dohoda predstavuje komplexnú dohodu, ktorou sa nahrádzajú príslušné ustanovenia existujúcich dvojstranných dohôd uzavretých členskými štátmi s Kanadou. Dohodou sa odstránia všetky existujúce obmedzenia práv leteckých dopravcov Únie a Kanady prevádzkovať leteckú dopravu medzi miestami v Európskej únii a miestami v Kanade. V tejto súvislosti sa dohodou odstraňujú prekážky brániace leteckým dopravcom Únie využívať právo usadiť sa v Únii vrátane práva na nediskriminačný prístup na trh, v súvislosti s poskytovaním leteckých dopravných služieb do Kanady a z Kanady.

               Dohoda nadobudla platnosť 16. mája 2019.

               2.2.Spoločný výbor

               Spoločný výbor je zriadený článkom 17 dohody. Jeho hlavnými úlohami je podporovať spoluprácu medzi zmluvnými stranami a posudzovať všetky záležitosti súvisiace s fungovaním alebo vykonávaním tejto dohody, okrem iného vrátane: a) preskúmania podmienok trhu, ktoré majú vplyv na leteckú dopravu podľa tejto dohody; b) výmeny informácií vrátane odporúčaní, pokiaľ ide o zmeny vnútroštátnych právnych predpisov a politík, ktoré majú vplyv na dohodu; c) posudzovaním oblastí, ktoré by bolo možné zahrnúť do tejto dohody, vrátane vypracovania odporúčaní na zmeny tejto dohody; d) odporúčania podmienok, postupov a zmien požadovaných na to, aby sa zmluvnými stranami tejto dohody mohli stať nové členské štáty; a e) diskusie o otázkach týkajúcich sa investícií, vlastníctva a kontroly, a potvrdenia splnenia podmienok na postupné sprístupňovanie dopravných práv uvedené v prílohe 2 k tejto dohode. Spoločný výbor tiež rozvíja spoluprácu a podporuje výmeny nových legislatívnych alebo regulačných iniciatív na úrovni expertov.

               Spoločný výbor prijíma rozhodnutia v prípadoch, ktoré sú výslovne stanovené v tejto dohode a všetky rozhodnutia sa prijímajú na základe konsenzu. Spoločný výbor prijme na základe rozhodnutia svoj rokovací poriadok.

               2.3.Pripravovaný akt spoločného výboru

               Na svojom prvom zasadnutí prijme spoločný výbor rozhodnutie týkajúce sa prijatia rokovacieho poriadku spoločného výboru (ďalej len „pripravovaný akt“).

               Cieľom pripravovaného aktu je prijať v súlade s článkom 17 ods. 8 dohody rokovací poriadok, o ktorý sa bude opierať organizácia spoločného výboru, aby sa umožnilo vykonávanie dohody.

               3.Pozícia, ktorá sa má zaujať v mene Únie

               Cieľom pozície, ktorá sa má zaujať v mene Únie, by malo byť prijatie rokovacieho poriadku spoločného výboru EÚ – Kanada. Pozícia by mala byť založená na návrhu rozhodnutia spoločného výboru.

               4.Právny základ

               4.1.Procesnoprávny základ

               4.1.1.Zásady

               V článku 218 ods. 9 Zmluvy o fungovaní Európskej únie (ZFEÚ) sa stanovujú rozhodnutia, ktorými sa určujú „pozície, ktoré sa majú prijať v mene Únie v rámci orgánu zriadeného dohodou, keď je tento orgán vyzvaný prijať akty s právnymi účinkami s výnimkou aktov dopĺňajúcich alebo meniacich inštitucionálny rámec danej dohody“.

               Pojem „akty s právnymi účinkami“ zahŕňa akty, ktoré majú právne účinky na základe pravidiel medzinárodného práva, ktorým sa riadi predmetný orgán. Zahŕňa aj nástroje, ktoré nemajú záväzný účinok podľa medzinárodného práva, ale „môžu rozhodujúcim spôsobom ovplyvniť obsah právnej úpravy prijatej normotvorcom Únie“.

               4.1.2.Uplatnenie na tento prípad

               Spoločný výbor je orgán zriadený dohodou, konkrétne Dohodou o leteckej doprave medzi Kanadou a Európskym spoločenstvom a jeho členskými štátmi.

               Akt, ktorý má spoločný výbor prijať, je akt s právnymi účinkami, keďže zmluvným stranám ukladá povinnosti podľa medzinárodného práva.

               Pripravovaný akt nedopĺňa ani nemení inštitucionálny rámec dohody.

               Vzhľadom na to je procesnoprávnym základom navrhovaného rozhodnutia článok 218 ods. 9 ZFEÚ.

               4.2.Hmotnoprávny základ

               4.2.1.Zásady

               Hmotnoprávny základ rozhodnutia podľa článku 218 ods. 9 ZFEÚ závisí predovšetkým od cieľa a obsahu pripravovaného aktu, v súvislosti s ktorým sa zaujíma pozícia v mene Únie. Ak pripravovaný akt sleduje dva ciele alebo obsahuje dve zložky a ak jeden z týchto cieľov alebo jednu z týchto zložiek možno určiť ako hlavnú, zatiaľ čo druhý cieľ alebo druhá zložka je len vedľajšia, rozhodnutie podľa článku 218 ods. 9 ZFEÚ musí byť založené na jedinom hmotnoprávnom základe, a to na tom, ktorý si vyžaduje hlavný alebo prevažujúci cieľ alebo zložka.

               4.2.2.Uplatnenie na tento prípad

               Hlavný cieľ a obsah pripravovaného aktu sa týkajú leteckej dopravy.

               Hmotnoprávnym základom navrhovaného rozhodnutia je preto článok 100 ods. 2 ZFEÚ.

               4.3.Záver

               Právnym základom navrhovaného rozhodnutia by mal byť článok 100 ods. 2 ZFEÚ v spojení s článkom 218 ods. 9 ZFEÚ.

               5.Uverejnenie pripravovaného aktu

               Keďže aktom spoločného výboru sa stanoví jeho rokovací poriadok, je vhodné uverejniť ho po prijatí v Úradnom vestníku Európskej únie.

               2019/0260 (NLE)

               Návrh

               ROZHODNUTIE RADY

               o pozícii, ktorá sa má v mene Európskej únie zaujať v spoločnom výbore zriadenom Dohodou o leteckej doprave medzi Kanadou a Európskym spoločenstvom a jeho členskými štátmi

               RADA EURÓPSKEJ ÚNIE,

               so zreteľom na Zmluvu o fungovaní Európskej únie, a najmä na jej článok 100 ods. 2 v spojení s článkom 218 ods. 9,

               so zreteľom na návrh Európskej komisie,

               keďže:

               (1)Únia uzavrela Dohodu o leteckej doprave medzi Kanadou a Európskym spoločenstvom a jeho členskými štátmi (ďalej len „dohoda“) na základe rozhodnutia Rady (EÚ) 2019/702
                  2
                a dohoda nadobudla platnosť 16. mája 2019.

               (2)Článkom 17 dohody sa zriaďuje spoločný výbor, ktorý má zabezpečiť riadne fungovanie a vykonávanie dohody.

               (3)V článku 17 ods. 8 dohody sa stanovuje, že spoločný výbor má prijať svoj rokovací poriadok.

               (4)Aby sa zabezpečilo účinné vykonávanie dohody, mal by sa rokovací poriadok spoločného výboru prijať čo najskôr.

               (5)Pozícia Únie v spoločnom výbore by preto mala byť založená na pripojenom návrhu rozhodnutia spoločného výboru,

               PRIJALA TOTO ROZHODNUTIE:

               Článok 1

               Pozícia, ktorá sa má v mene Únie zaujať na prvom zasadnutí spoločného výboru zriadeného podľa článku 17 Dohody o leteckej doprave medzi Kanadou a Európskym spoločenstvom a jeho členskými štátmi, v súvislosti s prijatím rokovacieho poriadku Spoločného výboru, vychádza z návrhu rozhodnutia spoločného výboru pripojeného k tomuto rozhodnutiu.

               Článok 2

               Toto rozhodnutie je určené Komisii.

               V Bruseli

                     Za Radu

                     predseda

                     (1)

                        Rozhodnutie Rady (EÚ) 2019/702 z 15. apríla 2019 o uzavretí Dohody o leteckej doprave medzi Európskym spoločenstvom a jeho členskými štátmi na jednej strane a Kanadou na strane druhej v mene Únie, Ú. v. EÚ L 120, 8.5.2019, s. 1 – 2.

                     (2)

                        Ú. v. EÚ L 120, 8.5.2019, s. 1.

    ---documentbreak---

               EURÓPSKA KOMISIA
            V Bruseli14. 11. 2019
            COM(2019) 587 final
            PRÍLOHA
            k
            návrhu rozhodnutia Rady
            o pozícii, ktorá sa má v mene Európskej únie zaujať v spoločnom výbore zriadenom Dohodou o leteckej doprave medzi Kanadou a Európskym spoločenstvom a jeho členskými štátmi

               PRÍLOHA

               Návrh

               Rozhodnutie spoločného výboru zriadeného Dohodou o leteckej doprave medzi Kanadou a Európskym spoločenstvom a jeho členskými štátmi č. 1/2019

               z [dátum],

               ktorým sa prijíma jeho rokovací poriadok

               SPOLOČNÝ VÝBOR KANADA – EÚ,

               so zreteľom na Dohodu o leteckej doprave medzi Kanadou a Európskym spoločenstvom a jeho členskými štátmi (ďalej len „dohoda“), a najmä na jej článok 17,

               ROZHODOL TAKTO:

               Jediný článok

               Týmto sa prijíma rokovací poriadok spoločného výboru, ktorý je uvedený v prílohe k tomuto rozhodnutiu.

               V...

               Za spoločný výbor

               vedúci delegácie Európskej únie

               [meno]

               vedúci delegácie Kanady

               [meno]

               Rokovací poriadok

               SPOLOČNÝ VÝBOR

               so zreteľom na Dohodu o leteckej doprave medzi Kanadou a Európskym spoločenstvom a jeho členskými štátmi, a najmä na jej článok 17,

               PRIJAL TENTO ROKOVACÍ PORIADOK:

               Článok 1

               Vedúci delegácie

               1.
                     Spoločný výbor pozostáva zo zástupcov zmluvných strán.

               2.
                     Spoločnému výboru budú spoločne predsedať vedúci delegácií zmluvných strán.

               Článok 2

               Zasadnutia

               1.
                     Spoločný výbor zasadá aspoň raz za rok, pričom v organizácii zasadnutí sa zmluvné strany striedajú. Okrem toho môže ktorákoľvek zmluvná strana podľa článku 17 ods. 3 dohody požiadať o zvolanie zasadnutia spoločného výboru.

               2.
                     Spoločný výbor môže organizovať zasadnutia s osobnou účasťou alebo inými prostriedkami (konferenčné hovory alebo videokonferencie).

               Článok 3

               Delegácie

               1.
                     Pred zasadnutím sa vedúci delegácií budú navzájom informovať o plánovanom zložení svojich delegácií pre dané zasadnutie.

               2.
                     Ak s tým spoločný výbor súhlasí, zástupcovia zainteresovaných strán z odvetvia leteckej dopravy môžu byť pozvaní na zasadnutia ako pozorovatelia.

               3.
                     Spoločný výbor môže súhlasiť s prizvaním iných zainteresovaných strán alebo expertov, aby sa zúčastnili zasadnutí s cieľom poskytnúť informácie o konkrétnych otázkach.

               Článok 4

               Sekretariát

               Funkciu tajomníkov spoločného výboru vykonávajú spoločne jeden úradník Európskej komisie a jeden úradník kanadskej vlády.

               Článok 5

               Program zasadnutí

               1.
                     Vedúci delegácií stanovia predbežný program každého zasadnutia po vzájomnej dohode. Tento predbežný program sa v čo najväčšom možnom rozsahu stanoví najneskôr pätnásť dní pred dátumom zasadnutia, aby sa uľahčila distribúcia členom každej delegácie a konzultácie s nimi.

               2.
                     Spoločný výbor prijíma program na začiatku každého zasadnutia. Do programu možno zaradiť aj body, ktoré nie sú uvedené v predbežnom programe, ak s tým spoločný výbor súhlasí.

               3.
                     S ohľadom na naliehavosť konkrétneho prípadu môžu vedúci delegácií skrátiť lehotu uvedenú v odseku 1.

               Článok 6

               Zápisnica zo zasadnutia

               1.
                     Na konci každého zasadnutia spoločného výboru sa vypracuje návrh zápisnice zo zasadnutia. Budú v ňom uvedené prerokovávané body a všetky dosiahnuté spoločné závery vrátane všetkých prijatých odporúčaní a rozhodnutí.

               2.
                     Zápisnicu zo zasadnutia schvália vedúci delegácií písomne do 30 dní odo dňa konania zasadnutia alebo do akéhokoľvek iného dátumu, o ktorom rozhodnú zmluvné strany dohody.

               3.
                     Po schválení zápisnice zo zasadnutia ju vedúci delegácií podpíšu a každá zmluvná strana archivuje jedno originálne vyhotovenie. Zmluvné strany môžu rozhodnúť, že sa táto požiadavka splní podpisom a výmenou elektronických kópií.

               4.
                     Pokiaľ nie je dohodnuté inak, zasadnutia spoločného výboru nie sú verejné. Zápisnice zo zasadnutia a prípadné výmeny korešpondencie budú verejné, pokiaľ niektorá zo zmluvných strán nepožiada o iný spôsob. V prípade potreby sa spoločný výbor môže dohodnúť, že odporučí vydanie spoločnej tlačovej správy.

               Článok 7

               Písomný postup

               Pokiaľ je to potrební a riadne odôvodnené, môžu sa rozhodnutia a odporúčania spoločného výboru sa prijímať písomným postupom. Vedúci delegácií si na tieto účely vymenia návrhy opatrení, ku ktorým má spoločný výbor zaujať stanovisko, ktoré potom môže potvrdiť výmenou korešpondencie.

               Článok 8

               Porady

               1.
                     Spoločný výbor prijíma rozhodnutia a formuluje odporúčania na základe konsenzu.

               2.
                     Rozhodnutia a odporúčania spoločného výboru sa nazývajú „rozhodnutie“ a „odporúčanie“, pričom po názve nasleduje poradové číslo, dátum ich prijatia a opis ich predmetu.

               3.
                     Rozhodnutia a odporúčania spoločného výboru podpíšu vedúci delegácií a pripoja sa k zápisu zo zasadnutia.

               4.
                     Každé rozhodnutie spoločného výboru budú zmluvné strany vykonávať v súlade so svojimi vlastnými vnútornými postupmi.

               Článok 9

               Pracovné skupiny

               1.
                     Spoločný výbor sa môže dohodnúť na zriadení pracovných skupín, ktoré preskúmajú osobitné otázky týkajúce sa dohody. Mandát pracovnej skupiny schváli spoločný výbor a zahrnie sa do príslušnej zápisnice zo zasadnutia.

               2.
                     Členstvo v pracovných skupinách určí spoločný výbor.

               3.
                     Pracovné skupiny predkladajú správy spoločnému výboru. Nemôžu prijímať rozhodnutia, ale môžu spoločnému výboru navrhovať odporúčania.

               4.
                     Spoločný výbor sa môže kedykoľvek dohodnúť na zrušení akýchkoľvek súčasných pracovných skupín, na zmene ich mandátu alebo vytvoriť nové pracovné skupiny, aby mu pomáhali pri plnení jeho povinností.

               Článok 10

               Výdavky

               1.
                     Členovia každej delegácie budú uhrádzať svoje výdavky týkajúce sa ich účasti na zasadnutí alebo v pracovnej skupine.

               2.
                     Všetky ostatné výdavky súvisiace s materiálnym zabezpečením zasadnutí hradí tá zmluvná strana, ktorá dané zasadnutie organizuje.

               Článok 11

               Zmeny rokovacieho poriadku

               Spoločný výbor môže kedykoľvek zmeniť tento rokovací poriadok rozhodnutím prijatým v súlade s článkom 8.